L'Ajuntament de Llíria intensifica les contractacions en 2024 i invertix més de 7 milions d'euros
14 de Gener de 2025

La Regidoria de Contractació i Règim Interior, dirigida per l'edil Paco García, al costat del personal que la conforma, han fet balanç de la gestió realitzada per este departament municipal durant 2024.

En este exercici, l'Ajuntament de Llíria ha registrat un augment en la tramitació de contractes públics, la qual cosa ha suposat la generació en este període de 140 expedients formalitzats directament pel departament de Contractació, dels quals 108 han sigut contractes menors d'obres i servicis, i d'altra banda 32 licitacions obertes en diferents modalitats, tant per a obres, com a servicis i subministraments.

El regidor de Contractació ha remarcat que este treball ha significat una inversió directa per al municipi de 7.160.000 euros, els quals han correspost a la millora d'infraestructures, prestacions de servicis i subministraments de totes les àrees municipals. Tot això sense comptar amb les grans infraestructures ja licitades del Pla Edificant, com ha sigut el nou IES Camp de Túria, ja en funcionament, i la construcció del nou CEIP número 3, actualment en obres.

Quant a les licitacions obertes, les més nombroses han sigut les de servicis, obres i subministraments, amb un 30% de cada tipologia, mentres que en altres negociats s'han donat un 10% dels procediments. Estos processos oberts representen un 75% de la inversió realitzada en 2024, mentres que la resta de contractes menors tramitats des de l'àrea suposen el 25% de la inversió en este exercici.

García ha destacat que la contractació pública “és un dels principals motors de l'economia espanyola, que representa entre el 10% i el 20% del PIB, sent també un element clau per al desenvolupament municipal, ja que moltes de les inversions i activitats se centren en l'esfera local”.

Per això, des de l'Ajuntament edetà s'ha establit com a objectiu incrementar els processos i augmentar el ventall de contractacions per a intentar arribar a cobrir el 100% d'àrees i servicis. Per a això, des de Contractació i Intervenció s'han estandarditzat processos i flexibilitzat tràmits per a aconseguir major eficiència.

Per a l'alcalde de la ciutat, Joanma Miguel, “la millora en els processos de licitació electrònica, així com els nous models de plecs de clàusules administratives particulars per a contractes d'obres, servicis i subministraments, entre altres, ha redundat en un major volum d'expedients tramitats, així com en un augment en el percentatge d'execució del pressupost”.

Per al primer edil, esta millora en l'eficiència en el procés de contractació, “s'ha materialitzat en 2024 en un increment del nombre d'expedients tramitats i un major volum d'inversió, superant els 7 milions d'euros. Això suposa una clara aposta per l'obra pública i la dinamització de l'economia local. Són unes millores econòmiques que, unides a la projecció i atracció de noves empreses al parc empresarial de Carrasses, situen a Llíria com un gran referent industrial de la Comunitat Valenciana”.